OZADJE

Program Carina 2013 je bil vzpostavljen z Odločbo 624/2007/ES[1] kot večletni akcijski program za carino v Skupnosti v podporo in dopolnitev ukrepov, ki jih izvajajo države članice za zagotavljanje učinkovitega delovanja notranjega trga na carinskem področju. Nadgrajuje predhodne štiri programe (Matthaeus, Carina 2000, Carina 2002 in Carina 2007).

Primarni upravičenci programa so carinske uprave držav članic, sledijo jim uprave ostalih sodelujočih držav in trgovci. Trenutno je program odprt državam članicam EU, državam kandidatkam in potencialnim kandidatkam ter državam, vključenim v evropsko sosedsko politiko. Poleg 27 držav članic EU sodelujejo še štiri države: Turčija in Hrvaška (obe sta se priključili predhodnemu programu) ter Srbija in Nekdanja jugoslovanska republika Makedonija (ki sta se sedanjem programu priključili leta 2009). Sedanji program zajema obdobje od 1. januarja 2008 do 31. decembra 2013.

Za dosego teh ciljev se program zlasti opira na:

- skupne ukrepe, vključno s seminarji in delavnicami, projektnimi in usmerjevalnimi skupinami, delovnimi obiski, dejavnostmi usposabljanja, nadzornimi ukrepi, primerjalnimi analizami in ostalimi ukrepi;

- zagotavljanje informacijskih sistemov, vključno z vseevropskimi sistemi in skupnimi carinskimi aplikacijami.

V skladu s členom 22(1) Odločbe o programu Carina 2013 vmesno oceno programa izvede Komisija na podlagi informacij držav članic. Zaradi zagotovitve dosledne metodologije in skladnega pristopa je bila izvedba te ocene zaupana zunanjemu svetovalcu s posebnim strokovnim znanjem izvajanja ocen, družbi „The Evaluation Partnership“. Službe Komisije in sodelujoče države so s pomočjo usmerjevalne skupine, ki se je med projektom redno sestajala, vodile in podpirale zunanjega svetovalca.

Poročilo, ki ga je sprejela Komisija, izpolnjuje zahtevo, da se rezultati vmesne ocene sporočijo Svetu, Evropskemu parlamentu, Evropskemu ekonomsko-socialnemu odboru in Odboru regij. Končno poročilo zunanjega svetovalca je na voljo na spletišču Europa na strani GD TAXUD.

NAMEN OCENE

Vmesna ocena je ovrednotila vpliv dejavnosti, ki so se v okviru programa izvajale od leta 2008 do marca 2011. Preučila je napredek, ki je bil dosežen v programskem obdobju, in obseg izpolnitve ciljev programa (učinkovitost programa) po primerni ceni (uspešnost programa). Analizirala je tudi, ali so cilji skladni s potrebami na področju carine (ustreznost), in obseg zagotavljanja dodane vrednosti EU programa, t.j., ali je cilje programa lažje doseči s programom Skupnosti kot z nacionalnimi programi. Poleg tega je ocenila porabo sredstev in napredek pri spremljanju in izvajanju, zlasti na področju upravljanja programa.

Cilj vmesne ocene je oceniti, ali je nadaljevanje programa umestno in ali so za preostala leta pri načrtovanju dejavnosti morda potrebne spremembe programa. Rezultati ocene se upoštevajo tudi pri oceni učinka, ki se trenutno izvaja o prihodnjem programu Carina 2020[2]. Vendar pa sklepi tega sporočila ne vplivajo na odločitve, ki bi jih Komisija v prihodnosti sprejela v tem okviru.

METODOLOGIJA

Zunanji svetovalci so uporabili podrobno metodologijo in svoje odgovore utemeljili na izčrpni analizi in ugotovitvah, pridobljenih z različnimi metodami zbiranja podatkov, kot je prikazano v tabeli (razgovori, ankete, orodja za zbiranje kvantitativnih podatkov itn.). Podatke so analizirali z obsežnim sklopom meril za oceno in presojo, ki so bila oblikovana s pomočjo usmerjevalne skupine za ocenjevalni načrt[3]. O utemeljenosti ugotovitev se je nato ponovno razpravljalo na sestankih usmerjevalne skupine. Na splošno sta bila oceni v korist visoka stopnja odziva na ankete, razdeljene med carinske uradnike v državah članicah, in aktivno sodelovanje nacionalnih koordinatorjev programa Carina 2013.

Tabela – Viri podatkov za glavna vprašanja za oceno

Dodana vrednost EU |( |(() |( |(() |( | |Oklepaji pomenijo, da so podatki, zbrani s to metodo zbiranja, samo delno relevantni za odgovor na vprašanje za oceno v zadevni kategoriji.

OVREDNOTENJE

Zunanji svetovalec je predložil končno ocenjevalno poročilo, ki zagotavlja sistematičen in obsežen pregled programa Carina. Podroben povzetek dejavnosti in ukrepov, izvedenih od leta 2008 dalje, predstavlja trden temelj za ugotovitve in sklepe, ki kažejo na izrazito visoko stopnjo zadovoljstva med zainteresiranimi stranmi in upravičenci.

Ugotovitve

Ocena kaže, da program v veliki meri odgovarja na potrebe in težave upravičencev. Ugotovitve zunanjih svetovalcev dokazujejo, da je program z izvajanjem carinske politike dobro sredstvo podpore. Poleg tega ocena zagotavlja trden in jasen dokaz, da so rezultati programa dosegli želene učinke. Na splošno visoka uspešnost in učinkovitost programa je delno razložena s strokovnim upravljanjem, ki je bilo zelo pozitivno ocenjeno.

Ocena tudi kaže, da so dejavnosti, financirane v okviru programa Carina 2013, pomagale pri usklajevanju delovnih metod nacionalnih carinskih uprav. Poleg tega je bila kot pozitivni vidik izvajanja programa ocenjena njegova fleksibilnost. To je na primer projektnim skupinam omogočilo, da so pri reševanju posameznih problemov in iskanju rešitev upoštevale izkušnje nacionalnih carinskih uprav. Poročilo ugotavlja tudi, da program zagotavlja znatno dodano vrednost EU.

Komisija potrjuje zelo pozitivno ovrednotenje programa s strani vseh zainteresiranih strani. Program zastavljene cilje dosega s tem, da nacionalnim carinskim upravam zagotavlja osnovo za sodelovanje, dodatna orodja, skupne in interoperabilne informacijske sisteme, skupno usposabljanje ter priložnosti za usklajevanje. To jasno kaže na dodano vrednost EU, ki jo ima program. Nacionalni upravitelji na področju carine so izrazili zelo visoko stopnjo zadovoljstva s programom Carina 2013. Komisija tako ugotavlja, da obstaja splošna želja po nadaljevanju programa.

Priporočila za preostalo programsko obdobje

Priporočila za nadaljnje izboljšave temeljijo na izčrpni metodologiji, obširnih raziskavah, analizi anketnih podatkov in neposrednih razgovorih z zainteresiranimi stranmi. V oceni so predstavljena podrobna priporočila. Glavni predlogi za nadaljnje povečanje uspeha v obdobju do leta 2013 so naslednji:

1. Odgovoriti je treba na zunanje probleme, ki upočasnjujejo napredek pri pospeševanju trgovine.

2. Podpirati je treba celostno izvajanje izvedbenih določb moderniziranega carinskega zakonika ter upravljanje tveganja in enotno uporabo ključnih novih pravil, postopkov in zamisli.

3. O dognanjih projektnih skupin, ki razvijajo in izvajajo prihodnjo carinsko pobudo, je treba obvestiti širšo javnost.

4. Vzpostaviti je treba mehanizme, ki bodo carinskim organom pomagali pri preprečevanju in preiskovanju nezakonitega delovanja ter boju proti njemu.

5. Skrbno je treba preučiti, kakšne so posledice novih dejavnosti programa Carina 2013 na človeške vire, in se v sedanjem ekonomskem ozračju izogniti povečanju skupnega bremena za države članice in osebje Evropske komisije.

6. Ko je to primerno in potrebno, je treba spodbujati sodelovanje trgovinskih združenj v dejavnostih programa Carina 2013 in zagotoviti transparentnost pri izbiri predstavnikov posameznih družb in njihovemu sodelovanju pri skupnih ukrepih.

7. Skrbno je treba nadzirati uvedbo skupnih orodij usposabljanja in po potrebi zagotoviti dodatno podporo.

8. Podporo je treba razširiti na države kandidatke in potencialne kandidatke (vključno z nesodelujočimi državami).

9. Preučiti je treba zunanje probleme, ki omejujejo učinkovitost vseevropskih in skupnih carinskih informacijskih sistemov.

10. Izboljšati je treba postopke nekaterih organov programa Carina 2013 in sodelovanje med njimi.

11. Izboljšati je treba način, na katerega ART2[4] odraža povezave med dejavnostmi in cilji/prednostnimi nalogami programa Carina 2013.

Komisija na splošno priporočila podpira. Kot nadaljevanje načrta bo Komisija oblikovala akcijski načrt, ki se bo odzval na posamezna priporočila iz ocenjevalnega poročila in pojasnil obseg, v katerem je mogoče priporočila v preostalih letih načrtovanja dejavnosti izvršiti.

Komisija se na primer zaveda pomena, ki ga ima celostno izvajanje izvedbenih določb moderniziranega carinskega zakonika. Prizadevanja na tem področju se v sedanjem programu uresničujejo in ta napredek bo prihodnji program še okrepil. Preučene bodo posledice dejavnosti programa Carina 2013 na človeške vire in to priporočilo bo upoštevano pri zasnovi naslednjega programa, katerega cilj bo uvedba bolj strukturiranih in uspešnih načinov sodelovanja.

Komisija namerava že v okviru sedanjega programa spremljati uvedbo skupnih orodij usposabljanja, kar bo upoštevano tudi pri oceni učinka za prihodnji program. Komisija bo preučila tudi sistem vodenja programa Carina 2013 ter delovanje odbora in usmerjevalne skupine. Strinja se z mnenjem svetovalcev, da so izboljšanja mogoča.

[1] Odločba št. 624/2007/ES Evropskega parlamenta in Sveta z dne 23. maja 2007 o vzpostavitvi akcijskega programa za carino v Skupnosti (Carina 2013).

[2] Sporočilo Komisije. Proračun za strategijo Evropa 2020 – Del II, Poglavja o posameznih politikah , COM(2011) 500/II, 29. junij 2011.

[3] Usmerjevalno skupino so sestavljali uslužbenci Komisije in udeleženci iz nacionalnih carinskih uprav.

[4] Druga različica orodja za poročanje o dejavnostih, ki je bilo vzpostavljeno s programom Carina 2013.